અત્યાચાર એટલે શું? સાવ સાદી વ્યાખ્યા કરવી હોય તો એમ કહી શકાય કે જે આપણા શારીરિક કે માનસિક અસ્તિત્વને અવરોધે એ અત્યાચાર છે. જ્યારે કંઈક સહન ન થાય ત્યારે આપણને સવાલ થવો જોઈએ કે મારી સાથે શું થઈ રહ્યું છે? હું શું કરું છું? મારી સાથે જે થાય છે એ વાજબી છે? પોતાનું સુખ, પોતાની ખુશી, પોતાનો આનંદ, પોતાનો ઉત્સાહ, પોતાની પ્રેરણા અને પોતાના અસ્તિત્વ વિશે માણસે પોતે જ જવાબ મેળવવાના હોય છે. દરેક વખતે જિંદગી જેમ ચાલતી હોય એમ ચાલવા દેવી વાજબી હોતી નથી. દુનિયામાં એવા ઘણા લોકો, ઘણા સંજોગો અને કેટલાંયે પરિબળો હોય છે જે આપણને કંટ્રોલમાં લેવાનો પ્રયાસ કરતા રહે છે. શું સ્વીકારવું અને શેનો ઇન્કાર કરવો એ આપણે નક્કી કરવાનું હોય છે. મોટાભાગે કોઈ આપણને ગુલામ, લાચાર, મજબૂર કે અસહાય બનાવતા હોતા નથી, આપણે એવા બનતા હોઈએ છીએ. છૂટ આપીએ તો છૂટછાટ લેવાવાની જ છે.